Babelscape/SREDFM huggingface dataset:
Θεοβάλδος Πισκατορύ

Ο Θεοβάλδος Πισκατορύ, πλήρες όνομα Θεοβάλδος-Αιμίλιος-Αρκαμπάλ Πισκατορύ, Théobald Piscatory (Τεομπάλντ Πισκατορύ) (Théobald Émile Arcambal-Piscatory, 6 Απριλίου 1800 - 18 Νοεμβρίου 1870) ήταν Γάλλος πολιτικός, διπλωμάτης και ένθερμος φιλέλληνας.

Ο Θ. Πισκατορύ γεννήθηκε στο Παρίσι στις 6 Απριλίου του 1800 και αναδείχθηκε συντηρητικός πολιτικός της λεγόμενης Ιουλιανής Μοναρχίας, αλλά και της Δεύτερης Γαλλικής Δημοκρατίας. Έδωσε ιδιαίτερο αγώνα για την αναγνώριση της ελληνικής ανεξαρτησίας και της δημιουργίας Ελληνικού Βασιλείου, ιδιαίτερα κατά την εποχή της παλινόρθωσης του Οίκου των Βουρβόνων στη Γαλλία. Από το 1840 μέχρι το 1847 διετέλεσε πρέσβης της Γαλλίας στην Ελλάδα (Αθήνα) παρακολουθώντας την ελληνική πολιτική κατάσταση αλλά και παρακολουθώντας τις διάφορες ζυμώσεις που επιχειρούσαν την εποχή εκείνη παρασκηνιακά οι Άγγλοι στην Ελλάδα. 

Παρά ταύτα έλαβε ενεργό μέρος στη προπαρασκευή του στρατιωτικού κινήματος της 3ης Σεπτεμβρίου 1843 (15 Σεπτεμβρίου κατά το ν. ημερ.), προκειμένου να διασφαλισθούν τα γαλλικά οικονομικά συμφέροντα δανείου με τη δέσμευση των διαδόχων κυβερνήσεων στην Ελλάδα. Ανταμοιβή των υπηρεσιών του αυτών ήταν η Γαλλία να τον αναβιβάσει τον επόμενο χρόνο, 1844, παράλληλα των καθηκόντων, στο βαθμό του πληρεξούσιου υπουργού και έκτακτου απεσταλμένου στην Ελλάδα.

Στο υπόλοιπο διάστημα παραμονής του στην Ελλάδα αναμίχθηκε έντονα στη πολιτική ζωή του τόπου και ειδικότερα στη προβολή του λεγόμενου τότε γαλλικού κόμματος του Ι. Κωλέττη μέχρι και στην ανάδειξη του τελευταίου σε πρόεδρο του υπουργικού συμβουλίου, στις τότε εργασίες της Εθνοσυνέλευσης του 1844 και στη στάση του Θ. Γρίβα. Παράλληλα προκειμένου να υποσκελίσει την τότε αγγλική επιρροή στην Ελλάδα κατάφερε με ένθερμη εισήγηση προς τον Βασιλέα Όθωνα να πετύχει την έγκριση της ίδρυσης Γαλλικής Σχολής Αθηνών με σκοπό τις διενέργειες αρχαιολογικών ερευνών αλλά και κατ΄ επέκταση ως όργανο της προπαγάνδας του γαλλικού πολιτισμού στην Ελλάδα.

Τέλος ο Πισκατορύ αφού έλαβε τον τίτλο του "Ομότιμου της Γαλλίας" και του διοικητή της Λεγεώνας της Τιμής, διορίστηκε το 1847 πρέσβης της Γαλλίας στη Μαδρίτη. Λίγο αργότερα, μετά από επανάσταση στην Ισπανία επέστρεψε στη Γαλλία όπου και συνέχισε την πολιτική του δράση. Το 1867 στάθηκε υπέρ του Βασιλέως Γεωργίου Α΄ των Ελλήνων και την απελευθέρωση της Κρήτης κατά την επανάσταση του έτους εκείνου. Πέθανε στο Παρίσι ιδιωτεύων στις 18 Νοεμβρίου του 1870.
Βίλχελμ Κλάιν

Ο Βίλχελμ Κλάιν ("Wilhelm Klein", 20 Νοεμβρίου 1850 - 2 Φεβρουαρίου 1924) ήταν Γερμανός κλασικός αρχαιολόγος και καθηγητής πανεπιστημίου.
Νοσηλευτικό Κέντρο Λίλιαν Γκ. Κάρτερ

Το Νοσηλευτικό Κέντρο Λίλιαν Γκ. Κάρτερ προηγουμένως γνωστό ως Wise Sanitarium στο Πλέινς της Τζόρτζια είναι ένα νοσοκομείο. Είναι πιθανώς περισσότερο γνωστό ως το μέρος της γέννησης του πρώην Προέδρου των ΗΠΑ Τζίμμυ Κάρτερ, ο οποίος γεννήθηκε εκεί στις 1 Οκτωβρίου 1924.

Αρχικά κτισμένο το 1921 από τους δόκτορες Σάμιουελ, Θαντέους κα Μπάουμαν Γουάιζ, παιδιά των παλαιών μεταναστών στο Πλέινς Δρ. Μπερ Τ. Γουάιζ και Λώρα Άντι Γουάιζ, το σανατόριο των εξήντα κλινών ήταν ένα από τα πρώτα μικρά νοσοκομεία στην Τζόρτζια που αναγνωρίσθηκε από το Αμερικανικό Κολλέγιο Χειρουργών και την Αμερικανική Ιατρική και Νοσοκομειακή Ένωση. Επίσης υπηρέτησε ως εκπαιδευτικό κέντρο για νοσοκόμες. Ένα ξεχωριστό κτίριο ήταν προσαρτημένο στο σανατόριο για την θεραπεία Αφροαμερικανών.
Τοξέας

Στην Ελληνική μυθολογία με το όνομα Τοξέας ή Τοξεύς (δηλαδή τοξότης) είναι γνωστά τα παρακάτω πρόσωπα:

#Γιος του Θέστιου και της Αλθαίας. Έλαβε μέρος στο κυνήγι του Καλυδώνιου Κάπρου. Εξαγριώθηκε και σκότωσε τον ανεψιό του Μελέαγρο, όταν εκείνος έδωσε το έπαθλο σε μια γυναίκα, την Αταλάντη.
#Ένας από τους γιούς του βασιλιά της Καλυδώνας Οινέα και της Αλθαίας, ανεψιός του προηγούμενου. Αδέλφια του ήταν ο Θυρέας, ο Μελέαγρος, ο Κλύμενος, η Γόργη και η Δηιάνειρα. Τον σκότωσε ο πατέρας του με τα ίδια του τα χέρια επειδή τόλμησε να πηδήξει ένα χαντάκι(!)
#Ένας από τους γιους του βασιλιά της Οιχαλίας Ευρύτου, αδελφός του Δηίονα, του Κλύτιου και της Ιόλης. Τον σκότωσε ο Ηρακλής μαζί με τον πατέρα του και τους αδελφούς του, επειδή αρνήθηκαν να του δώσουν για γυναίκα του την Ιόλη, που είχε κερδίσει σε αγώνα τοξοβολίας με τον Εύρυτο.
Σαρεντίνο

Η Σαρεντίνο ή Σαρντάιν (ιταλικά : "Sarentino", γερμανικά : "Sarntal") είναι κωμόπολη της Ιταλίας με 6 903 κατοίκους. Βρίσκεται στην περιοχή της "Salto-Sciliar" στην αυτόνομη επαρχία του Μπολτσάνο στις Άλπεις . Το 97,44% των κατοίκων μιλάνε Γερμανικά, το 1,45% Ιταλικά και ένα 0,11% Λαδινικά.
Χαλύβδινοι άνδρες

Το Χαλύβδινοι άνδρες (πρωτότυπος τίτλος:Kid Galahad) είναι ταινία του 1937 με πρωταγωνιστές τον Έντουαρντ Τζ. Ρόμπινσον, την Μπέτι Ντέιβις, και τον Χάμφρεϊ Μπόγκαρτ. Η ταινία σκηνοθετήθηκε από τον Μάικλ Κερτίζ.

Η ταινία ξαναγυρίστηκε το 1962 ως μιούζικαλ του Έλβις Πρίσλεϋ. Η παλαιότερη έκδοση μετονομάσθηκε The Battling Bellhop για την τηλεοπτική διανομή ώστε να αποφευχθεί η σύγχυση με το ριμέικ του Πρίσλεϋ. Ξαναγυρίστηκε επίσης, με διαφορετικό σκηνικό, ως "The Wagons Roll at Night", επίσης με τον Μπόγκαρτ το 1941.
Ναμπίλ Μπαχά

Ο Ναμπίλ Μπαχά (Αραβικά: نبيل باها, γεννημένος στις 12 Αυγούστου 1981 στο Ρεμιρεμόν της Γαλλίας) είναι Μαροκινός ποδοσφαιριστής που αγωνίστηκε τελευταία φορά στη ΦΟΣ Ραμπάτ, στην θέση του επιθετικού.

Και οι δυο του γονείς προέρχονται από το Ντουάρ Γκερζίν, κοντά στο Φες του Μαρόκου.
Τον Ιούλιο του 2017 ανέλαβε βοηθός προπονητή στη ΦΟΣ Ραμπάτ.
Βασίλης Μιχαηλίδης

Ο Βασίλης Μιχαηλίδης (1849-1917) ήταν Κύπριος ποιητής. Θεωρείται ένας από τους κυριότερους εκπροσώπους της Κυπριακής λογοτεχνίας.
Βισάνθη

Η Βισάνθη (Αρχαία Ελληνικά: Βισάνθη) ήταν μεγάλη πόλη στην αρχαία Θράκη, στην ακτή της Προποντίδος, η οποία ιδρύθηκε από Σαμιώτες. Περί το 400 ΠΚΕ η Βισάνθη ανήκε στο βασίλειο του Θράκα βασιλέα Σεύθη Β΄. Σε μεταγενέστερη περίοδο -άγνωστο πότε- το όνομά της άλλαξε σε Ραίδεστον ή Ραίδεστος. Τον 6ο αιώνα ο αυτοκράτορας Ιουστινιανός έκανε πολλά για να αποκαταστήσει την πόλη, η οποία φαίνεται ότι είχε περιπέσει σε· παρακμή, αλλά στη συνέχεια καταστράφηκε δύο φορές από τους Βούλγαρους, πρώτα το 813 και για δεύτερη φορά το 1206. Η περαιτέρω ιστορία αυτής της πόλης, η οποία είχε μεγάλη σημασία για το Βυζάντιο, καλύφθηκε από τους βυζαντινούς ιστορικούς Γεώργιο Παχυμέρη και Καντακουζηνό. Αν και πιστεύεται γενικά ότι η πόλη Ρησιστός, που αναφέρεται από τον Πλίνιο τον Πρεσβύτερο και το Οδοιπορικόν του Αντωνίνου είναι η ίδια με τη Βισάνθη, ο Πλίνιος αναφέρει τις δύο ως διακριτές πόλεις. Υφίσταται επίσης αρχαιολογική μαρτυρία για νομίσματα που κόπηκαν από την πόλη. Με το όνομα Ραιδεστός παραμένει επισκοπική έδρα της Ρωμαιοκαθολικής Εκκλησίας. 

Η αρχαιολογική θέση της Βισάνθης βρίσκεται κοντά στη σύγχρονη πόλη Τεκίρνταγ.
Σαντιάγο δε λος Καμπαγιέρος

Το Σαντιάγο δε λος Καμπαγιέρος (ισπανικά: "Santiago de los Caballeros") ή, απλώς, Σαντιάγο (ισπανικά: "Santiago") είναι η δεύτερη μεγαλύτερη πόλη της Δομινικανής Δημοκρατίας με πληθυσμό 1.329.078 κατοίκων (απογραφή 2002). Είναι η πρωτεύουσα της Επαρχίας Σαντιάγο. Ιδρύθηκε το 1495 κατά τη διάρκεια του πρώτου κύματος της Ευρωπαϊκής αποικίας του Νέου Κόσμου. Βρίσκεται βορειοδυτικά της χώρας.
Squid

Το Squid (μεταφράζεται από τα Αγγλικά ως καλαμάρι) είναι ένας διακομιστής μεσολάβησης (web proxie) και ένας αυτόματος μηχανισμός (daemon) δημιουργίας κρυφής μνήμης σε μια ιστοσελίδα (web cache). Έχει διάφορες χρήσεις, ανάμεσα στις οποίες είναι η επιτάχυνση ενός διακομιστή εξυπηρέτησης ιστοσελίδων (web server) με τη λειτουργία κρυφής μνήμης στα συχνά αιτήματα ιστοσελίδων, DNS και λοιπών αιτημάτων όταν μια ομάδα χρηστών μοιράζεται τους ίδιους δικτυακούς πόρους. Το Squid μπορεί να χρησιμοποιηθεί ως ασπίδα ασφαλείας, φιλτράροντας την κίνηση. Αν και το Squid χρησιμοποιείται κυρίως για αιτήματα μεταφοράς ιστοσελίδων (με το πρωτόκολλο http) αλλά και μεταφορές αρχείων (με το πρωτόκολλο ftp), έχει τη δυνατότητα να υποστηρίξει (με περιορισμούς) και διάφορα άλλα πρωτόκολλα όπως το TLS, SSL, Internet Gopher αλλά και το https. 

Το Squid είχε αρχικά σχεδιαστεί να τρέχει σε συστήματα τύπου Unix, αλλά σήμερα τρέχει και σε λειτουργικά τύπου Windows. Το λογισμικό είναι ελεύθερο και διανέμεται με τη Γενική Άδεια Δημόσιας Χρήσης GNU.

Το λογισμικό αυτό χρησιμοποιείται από ίδρυμα της Βικιπαίδειας στη λειτουργία της βικιπαίδειας.
Έμπε Σαντ

Ο Έμπε Σαντ (γεννημένος στις 19 Ιουλίου 1972) είναι ένας Δανός πρώην επαγγελματίας ποδοσφαιριστής που έγινε γνωστός αγωνιζόμενος στην θέση του επιθετικού για την ΦΚ Σάλκε 04 στην Γερμανία. Ανακηρύχθηκε πρώτος σκόρερ της γερμανικής Μπουντεσλίγκα το 2001, και κατέκτησε το Κύπελλο Γερμανίας το 2001 και το 2002 με την Σάλκε. Στην διεθνή σκηνή, εκπροσώπισε την Εθνική Δανίας στα Παγκόσμια Κύπελλα του 1998 και του 2002, όπως και στα Ευρωπαϊκά Πρωταθλήματα του 2000 και του 2004, ενώ έχει σκοράρει το πιο γρήγορο γκολ σε Παγκόσμιο Κύπελλο από αλλαγή, όταν σκόραρε μετά από 16 δευτερόλεπτα στο Παγκόσμιο Κύπελλο του 1998.
Συνολικά, αγωνίστηκε 66 φορές με την Εθνική Δανίας και πέτυχε 22 γκολ, από το ντεμπούτο του το 1998 μέχρι την στιγμή που αποφάσισε να αφοσιωθεί στις υποχρεώσεις του με την Σάλκε το 2004. Όταν ολοκληρώθηκε το συμβόλαιό του με την Σάλκε το καλοκαίρι του 2006, επέστρεψε στην Δανία για να γίνει επικεφαλής του τμήματος ανίχνευσης ταλέντων της Σίλκεμποργκ ΙΦ. Όταν αποσύρθηκε από την ενεργό δράση το 2006, έλαβε χώρα προς τιμή του αγώνας ανάμεσα στην Εθνική Δανίας και την πρώην ομάδα του στην Δανία Μπρόντμπυ ΙΦ.
Μάχη του Σαγγαρίου

Η Μάχη του Σαγγαρίου έλαβε χώρα τον Αύγουστο του 1921 μεταξύ των Ελλήνων και των Τούρκων κατά τη διάρκεια της Μικρασιατικής Εκστρατείας (1919-1922), ως αποκορύφωμα της προέλασης του Ελληνικού Στρατού στην μικρασιατική ενδοχώρα. Η έκβαση της μάχης ήταν αμφίρροπη και συντέλεσε στην ανακοπή της πορείας των Ελλήνων προς Άγκυρα και την μετάπτωσή τους σε αμυντικό προσανατολισμό, έως την οριστική τους ήττα ένα χρόνο αργότερα.
Σορίν Απόστου

Ο Σορίν Απόστου γεννήθηκε 8 Φεβρουαρίου 1968) είναι Ρουμάνος πολιτικός. Μέλος του Δημοκρατικού Φιλελεύθερου Κόμματος, είναι δήμαρχος της Κλούι-Ναπόκα από το 2009.
Αντώνης Αμπατιέλος

Ο Αντώνης Αμπατιέλος (1914 ή 1919 - 7 Αυγούστου 1995) ήταν Έλληνας ναυτεργάτης συνδικαλιστής, στέλεχος και βουλευτής του ΚΚΕ.
Συκαμινέα Λάρισας

Η Συκαμινέα Λάρισας, πριν το 1940 Σκαμνιά, είναι ένα χωριό που ανήκει στο Δήμο Ελασσόνας. Βρίσκεται στην επαρχία Ελασσόνας στο Νομό Λάρισας. Απέχει 33 χλμ από την Ελασσόνα και είναι χτισμένη σε υψόμετρο 950 μέτρων. Οι 200 κάτοικοι του χωριού (που το καλοκαίρι φτάνουν και τους 500) ασχολούνται κυρίως με τη γεωργία και την κτηνοτροφία.

Πρόκειται για νέο οικισμό, που προέκυψε από τη μετοίκηση των κατοίκων από την Παλιά Σκαμνιά που βρισκόταν σε υψόμετρο 1050 μέτρων. Η Παλιά Σκαμνιά ήταν ένας ορεινός παραδοσιακός οικισμός. Είχε περίπου 300 σπίτια πετρόκτιστα και πλακοσκέπαστα, διώροφα κυρίως. Οι δρόμοι είχαν καλντερίμια, υπήρχαν τρία εξωκλήσια και τρεις νερόμυλοι.

Το χωριό έπαιξε μεγάλο ρόλο στην ελληνική ιστορία, αφού στα χρόνια της Τουρκοκρατίας ήταν κέντρο στρατολόγησης κλεφτών και αρματολών, γεγονός που προκάλεσε την εκδίκηση του Βελή Πασά, ο οποίος το πυρπόλησε. Από τότε το χωριό εγκαταλείφτηκε και οι κάτοικοί του εγκαταστάθηκαν στη γύρω περιοχή. Στη συνέχεια, κατά την κατοχή επέδειξαν έντονη αντιστασιακή δράση, οπότε και καταστράφηκε το χωριό ολοσχερώς το 1943 από τους Γερμανούς, οι οποίοι έκαψαν 300 σπίτια.
Η μνηστή εφορτώθη

Η μνηστή εφορτώθη (αγγλ.The Bride Came C.O.D.) είναι σοφιστικέ κωμωδία σε σενάριο των αδελφών Έπσταϊν και σε σκηνοθεσία Γουίλιαμ Κέιλι. Η ταινία έδωσε την ευκαιρία στους πρωταγωνιστές της Τζέιμς Κάγκνεϊ και Μπέτι Ντέιβις να συμμετάσχουν σε κωμωδία, καθώς πολλοί κριτικοί είχαν παραπονεθεί για το γεγονός ότι κι οι δυο τους εμφανίζονταν σε σοβαρούς δραματικούς ρόλους.
Τζον Πιουριφόυ

Ο Τζον Πιουριφόυ, ή "Ιωάννης Αιμίλιος Πιουριφόυ" (John Emil Peurifoy) (1907-1955) ήταν Αμερικανός διπλωμάτης που διετέλεσε βοηθός υπουργός εξωτερικών και πρέσβης των ΗΠΑ στην Ελλάδα, τη Γουατεμάλα, και την Ταϋλάνδη, κατά την περίοδο της έντασης του ψυχρού πολέμου και του μακαρθισμού.
Λαδινία

thumb|300px|Χάρτης των λαδινώφωνων περιοχών
Η Λαδινία (ιταλικά: "Ladinia") είναι ιστορική περιοχή της βόρειο-ανατολικής Ιταλίας στις Δολομιτικές Άλπεις κοντά στα σύνορα με την Αυστρία. Η Λαδινία καταλαμβάνει περιοχές όπου επικρατέστερη γλώσσα (η οποία ομιλείται ακόμα) είναι τα Λαδινικά· η περιοχή αυτή περιλαμβάνει τμήματα των ιταλικών επαρχιών Τρεντίνο, Μπολτζάνο και Μπελούνο.
Μελ Μπρουκς

Ο Μελ Μπρουκς ("Mel Brooks", 28 Ιουνίου 1926) είναι Αμερικανός σκηνοθέτης, κωμικός ηθοποιός, σεναριογράφος, παραγωγός κινηματογραφικών ταινιών και συνθέτης. Είναι γνωστός περισσότερος ως δημιουργός ταινιών παρωδίας και φάρσας.
Βαλνταόρα

Η Βαλνταόρα ή Όλανγκ (ιταλικά: "Valdaora", γερμανικά: "Olang") είναι κωμόπολη και δήμος της Ιταλίας με 3.056 κατοίκους. Βρίσκεται στην Μπολτσάνο στις Άλπεις στην κοιλάδα Βαλ Πουστερία.

Η πόλη είναι χωρισμένη σε τρεις συνοικίες, την άνω, την κάτω και τη μέση (γερμανικά: Oberolang, Niederolang, Mitterolang). Κοντά στην κωμόπολη βρίσκεται και η τεχνητή λίμνη με το ίδιο όνομα. Βρίσκεται σε 1.048 μέτρα υψόμετρο και καταλαμβάνει επιφάνεια 48 τ.χλμ..
Νατούρνο

Η Νατούρνο ή Νατούρνς (ιταλικά: "Naturno", γερμανικά: "Naturns") είναι κωμόπολη της Ιταλίας με 5.553 κατοίκους. Βρίσκεται στην Αυτόνομη επαρχία του Μπολτσάνο στις Άλπεις στην κοιλάδα Βαλ Βενόστα, και διοικητικά ανήκει στον δήμο Μπουργκραβιάτο.

Το 97,07% έχει ως μητρική γλώσσα τα Γερμανικά, το 2,89% τα Ιταλικά και το 0,04% τα Λαδινικά.
Μπαρμπιάνο

Η Μπαρμπιάνο ή Μπαρμπιάν (ιταλικά: "Barbiano", γερμανικά: "Barbian") είναι πόλη της Ιταλίας με 1.601 κατοίκους της Μπολτσάνο. Βρίσκεται στις Δολομιτικές Άλπεις, 836 μέτρα πάνω από την επιφάνεια της θάλασσας και την διασχίζει ο ποταμός Ισάρκο.

Το 97,47% των κατοίκων έχει για μητρική γλώσσα τα Γερμανικά, το 2,02% τα Ιταλικά και το 0,51% τα Λαδινικά.
Αλκιβιάδης Μπουρδάρας

Ο Αλκιβιάδης Μπουρδάρας (1895 - 1959) ήταν Έλληνας στρατιωτικός.

Γεννήθηκε στη Φουρνά Ευρυτανίας το 1895. Σπούδασε στη Σχολή Ευελπίδων από την οποία εξήλθε το 1917 συνεχίζοντας ευρύτερη μόρφωση στη Στρατιωτική Σχολή Πεγιέ στο Παρίσι. Διακρίθηκε σε πολεμική δράση στη Μικρασιατική Εκστρατεία, αλλά και στο Β' Π.Π., τόσο στον Ελληνοϊταλικό πόλεμο του 1940 ως επιτελάρχης της 9ης Μεραρχίας, όσο και στη συνέχεια στη Μέση Ανατολή όπου διέφυγε και ανέλαβε τη διοίκηση της 2ης ελληνικής ταξιαρχίας με το βαθμό του συνταγματάρχη.

Σημειώνεται ότι είχε συμμετάσχει στο κίνημα του 1922 και αμέσως μετά ως στρατοδίκης στη Δίκη των εξ, καθώς και στο κίνημα 1ης Μαρτίου 1935, μετά το οποίο συνελήφθη και αποτάχθηκε. Τελικά αμνηστεύτηκε μετά την παλινόρθωση της βασιλείας στην Ελλάδα με τη γενική αμνηστία που έδωσε ο βασιλεύς Γεώργιος Β΄ το Δεκέμβριο του ίδιου έτους, οπότε και επανήλθε στο στράτευμα με το βαθμό που κατείχε πριν την καθαίρεση. Διετέλεσε επίσης καθηγητής στη Σχολή Πολέμου και στρατιωτικός ακόλουθος στην Άγκυρα. 
Είχε τιμηθεί με πολλά παράσημα ελληνικά και συμμαχικά. Πέθανε στην Αθήνα το 1958. Αδελφός του ήταν ο Γεώργιος Μπουρδάρας, ενώ κόρη του είναι η σύγχρονη καθηγήτρια Πανεπιστημίου και πολιτικός Κέλλυ Μπουρδάρα.
Γεώργιος Μπουρδάρας

Ο Γεώργιος Μπουρδάρας (1888 - 1959) ήταν Έλληνας στρατιωτικός και πολιτικός.
Μπροντσόλο

Η Μπροντσόλο ή Μπροντσόλ (ιταλικά: "Bronzolo", γερμανικά: "Branzoll") είναι πόλη της Ιταλίας με 1.601 κατοίκους της Μπολτσάνο και στις Δολομιτικές Άλπεις. Συνορεύει με τις κωμοπόλεις Αλντίνο, Λάιβες, Όρα, Βαντένα, και Νόβα Πομέντε. 

Βρίσκεται στην κοιλάδα του Αδίγη, 13 χλμ από το Μπολτσάνο. Στις όχθες του Αδίγη είναι ορατό το αρχαίο λιμάνι της πόλης. Η κωμόπολη έχει και σιδηροδρομικό σταθμό. Το 39,68% των κατοίκων της έχει μητρική γλώσσα τα Γερμανικά, το 59,85% τα Ιταλικά και το 0,47% τα Λαδινικά.
Δημήτρης Καζάζης

Ο Δημήτρης Καζάζης (γεν. 24 Οκτωβρίου 1966, Θεσσαλονίκη) είναι Έλληνας πρώην διεθνής πετοσφαιριστής και προπονητής του βόλεϊ στην ανδρική ομάδα του Ολυμπιακού. 

Αγωνίστηκε στον Δημόκριτο, τον Ολυμπιακό, τον Κτησιφώντα, τη Φιλία Ηλιούπολης και τον Πανελλήνιο. Όταν ολοκλήρωσε την αθλητική του καριέρα ανέλαβε την τεχνική καθοδήγηση της ΑΕΚ από το 2004 έως το 2008. Το 2009 ανέλαβε την Εθνική Ελλάδος την περίοδο 2008-09 και κατέκτησε την 6η θέση στους Μεσογειακούς Αγώνες της Πεσκάρα. Το 2011 ανέλαβε την τεχνική ηγεσία του Παναθηναϊκού και το 2012 του Ολυμπιακού.

Ως επαγγελματίας πετοσφαιριστής, είχε πραγματοποιήσει συνολικά με τη φανέλα της Εθνικής Ελλάδας πετοσφαίρισης 61 συμμετοχές.

Είναι αδελφός του επίσης πρώην διεθνή πετοσφαιριστή και προπονητή Στέλιου Καζάζη.
Κάθι Σάουερ

Η Κάθι Σάουερ (Kathy Shower), Καθλίν Αν Σάουερ (Kathleen Ann Shower) (8 Μαρτίου, 1953, Μπρούκβιλ, Οχάιο) είναι Αμερικανίδα ηθοποιός και μοντέλο.
Σέστο

Η Σέστο ή Σέξτεν (ιταλικά: "Sesto", γερμανικά: "Sexten") είναι πόλη της βορειο-ανατολικής Ιταλίας με 1.601 κατοίκους στην Αυτόνομη επαρχία του Μπολτσάνο, στις Δολομίτικες Άλπεις στα σύνορα με την Αυστρία. Αποτελεί τμήμα του ιταλικού δήμου "comune delle Tre Cime" (Δήμος των τριών κορυφών) που περιλαμβάνει και τις κωμοπόλεις Ντομπιάκο και Σαν Κάντιντο. 

Κοντά στο Σέστο πηγάζει ο ποταμός Ντράβα που είναι παραπόταμος του Δούναβη, ενώ την πόλη διασχίζει ο Ρίο Σέστο, το ίδιο όνομα Βαλ Σέστο έχει και η κοιλάδα. Πάνω από την κωμόπολη δεσπόζει το Ντολομίτι ντι Σέστο και σε κοντινή απόσταση υπάρχει η τεχνητή Λίμνη Σέστο. Το 96,58% των κατοίκων της έχει για μητρική γλώσσα τα γερμανικά, το 3,20% τα ιταλικά και το 0,22% τα Λαδινικά.
Βερνέιγ-συρ-Αβρ

thumb|Η εκκλησία της Μαγδαληνής (Eglise de la Madeleine) στο Βερνέιγ-συρ-Αβρ
Το Βερνέιγ-συρ-Αβρ (γαλλ. Verneuil-sur-Avre) είναι πόλη της Γαλλίας, που βρίσκεται στον Νομό της Ερ (Eure) στην περιοχή της Νορμανδίας (Normandie).
Άγουρα στάχυα

Τα Άγουρα στάχυα (πρωτότυπος τίτλος:The Corn Is Green) είναι δραματική ταινία του 1945, στην οποία πρωταγωνιστεί η Μπέτι Ντέιβις ως μια δασκάλα αποφασισμένη να φέρει τη μόρφωση σε μια Ουαλική πόλη ανθρακωρύχων, παρά τις μεγάλες αντιδράσεις. Διασκευάσθηκε από το ομώνυμο θεατρικό έργο του Έμλυν Ουίλλιαμς.

Ο Τζον Νταλ και η Τζόαν Λόρρινγκ προτάθηκαν για Όσκαρ Β΄ Ανδρικού Ρόλου και Β΄ Γυναικείου Ρόλου αντίστοιχα.
Κάμπο Τούρες

Η Κάμπο Τούρες ή Σαντ ιν Τάουφερς (ιταλικά: "Campo Tures", γερμανικά: "Sand in Taufers ") είναι πόλη της βόρειοανατολικής Ιταλίας με 5,267 κατοίκους στην Αυτόνομη επαρχία του Μπολτσάνο, στις Δολομιτικές Άλπεις. Βρίσκεται στην κοιλάδα Τούρες βόρεια του Μπρουνίκο κοντά στα σύνορα με την Αυστρία.

Μεταξύ 1908 και 1957 η πόλη συνδέθηκε σιδηροδρομικώς με το Μπρουνίκο. Το 96,72% των κατοίκων της έχει μητρική γλώσσα τα Γερμανικά, το 2,94% τα Ιταλικά κι ένα ποσοστό 0,33% τα Λαδινικά.
Ελεάζαρος γιος του Σίμωνα

Ο Ελεάζαρος γιος του Σίμωνα ή Ελεάζαρ μπεν Σίμων ήταν ο ηγέτης της παράταξης των φιλοπόλεμων Ζηλωτών κατά τον Πρώτο Ιουδαϊκό πόλεμο.
Ρίτεν

Η Ρίτεν ή Ρενόν (ιταλικά: "Renon", γερμανικά : "Ritten") είναι πόλη της βόρειο-ανατολικής Ιταλίας με 7.597 κατοίκους στην Αυτόνομη επαρχία του Μπολτσάνο και στις Δολομίτικες Άλπεις. 

Βρίσκεται κοντά και συνορεύει με την πρωτεύουσα της επαρχίας, Μπολτσάνο, και την κωμόπολη Σαρεντίνο. Διαθέτει το γνωστότερο τελεφερίκ στην επαρχία και την διασχίζει ο ποταμός Ισάρκο. Το 95,96% των κατοίκων έχει μητρική γλώσσα τα Γερμανικά, 3,77% τα Ιταλικά κι ένα 0,26% τα Λαδινικά.
Το μυστικό της Σάρλοτ

Η ταινία Το μυστικό της Σάρλοτ (Πρωτότυπος Τίτλος Hush... Hush, Sweet Charlotte) είναι θρίλερ παραγωγής 1964 σε σκηνοθεσία Ρόμπερτ Όλντριτς και με πρωταγωνιστές τους Μπέτι Ντέιβις, Ολίβια Ντε Χάβιλαντ, Τζόζεφ Κότεν, Άγκνες Μούρχεντ και Μαίρη Άστορ. 

Η ταινία που μεταφέρθηκε για τη μεγάλη οθόνη από τους Λούκας Χάλερ και Χένρι Φάρελ, είναι βασισμένη σε διήγημα του ιδίου του Φάρελ με τίτλο "What Ever Happened To Cousin Charlotte". Η ταινία έλαβε 7 υποψηφιότητες για βραβείο Όσκαρ.
Πέτρος Χρήστου

Ο Πέτρος Χρήστου (1887 - 1908) ήταν σημαντικός Έλληνας Μακεδονομάχος οπλαρχηγός από τη Βελουσίνα της Πελαγονίας.
Πινερόλο

Η Πινερόλο ή Πινιερόλ, (ιταλικά: "Pinerolo", γαλλικά: "Pignerol") είναι ιστορική παραποτάμια πόλη πρωτεύουσα ομώνυμης επαρχίας, στο νομό του Τορίνου, της ευρύτερης περιοχής του Πεδεμοντίου, της ΒΔ. Ιταλίας, κοντά στα σύνορα με την Γαλλία.
Μια επικίνδυνη γυναίκα

Η ταινία Μια επικίνδυνη γυναίκα (Πρωτότυπος τίτλος Dangerous) είναι κοινωνικό δράμα παραγωγής 1935 σε σκηνοθεσία Άλφρεντ Γκριν με πρωταγωνιστές τους Μπέτι Ντέιβις και Φράντσο Τόουν. Το σενάριο του Λέιρντ Ντόιλ βασίζεται σε διήγημα του ιδίου με τίτλο "Hard Luck Dame". Η ταινία χάρισε στην Μπέτι Ντέιβις το πρώτο της Όσκαρ.
Ψευδόκοκκος

250px|right|thumb|Ψευδόκοκκος
Ο ψευδόκοκκος είναι κοκκοειδές έντομο (κοινώς «ψώρα») της τάξης των ημίπτερων που το συναντάμε σε αμπέλια, εσπεριδοειδή, μπανανιές, κακαόδεντρα, ανθοφόρες πιπερόριζες και μάνγκο. Η επιστημονική του ονομασία είναι "Pseudococcus".
Συνήθως τον ψευδόκοκκο τον συναντάμε στη νοτιοανατολική Ισπανία και άλλες νότιες χώρες. Αυτό το έντομο είναι σκεπασμένο από ένα λευκό κερί που του προστατεύει από τους ψεκασμούς για την αντιμετώπιση τους, το οποίο στο τέλος του εντόμου γίνεται κλωστές.

Το αρσενικό μπορεί να πετάξει αλλά το θηλυκό δεν μπορεί, όμως παράγει εκατοντάδες αυγά που έχουν χρώμα κιτρινοπορτοκαλί. Μόλις γεννιούνται δεν έχουν αυτό το κερί αλλά με τον καιρό αρχίζουν και το αποκτούν. 

Ο ψευδόκοκκος προκαλεί ζημιές σε όλα τα φυτικά μέρη με το κέρινο βαμβακοειδές νήμα που παράγει και καταστρέφει το φυτό σταδιακά.
Το βαμβακοειδές νήμα βρίσκεται κάτω από τα φύλλα ή σε κλαδιά που ενώνονται με τους μίσχους.
Παυσανίας Κατσώτας

μικρογραφία|Ο Παυσανίας Κατσώτας με τον Μπέρναρντ Μοντγκόμερυ, Ελ Αλαμέιν, 1942
Ο Παυσανίας Κατσώτας (1896 – 14 Φεβρουαρίου 1991) ήταν Έλληνας στρατιωτικός (υποστράτηγος), πολιτικός και αρχηγός κόμματος. Διετέλεσε βουλευτής Αιτωλοακαρνανίας με το Ε.Ε.Κ. (1946), το Κόμμα Φιλελευθέρων (1950) και με την Ένωση Κέντρου (1961, 63, 64), υπουργός Δημοσίας Τάξεως (1945), Εσωτερικών (1950) , Γενικός Διοικητής Βορείου Ελλάδας (1951), υπουργός Κοινωνικής Πρόνοιας (20/2/1964-5/6/64) και Δήμαρχος Αθηναίων (1954-59).
Καλέντζι Ιωαννίνων

Το Καλέντζι Ιωαννίνων είναι ορεινός οικισμός του νομού Ιωαννίνων και βρίσκεται στο νότιο άκρο του νομού, 31 χλμ. ΝΑ των Ιωαννίνων, στην πρώην επαρχία Δωδώνης. Ήταν έδρα του δήμου Κατσανοχωρίων σε υψόμετρο 620 μέτρων. κατά την απογραφή του 2001 είχε 365 κατοίκους, οι οποίοι ασχολούνται κυρίως με την κτηνοτροφία και τη γεωργία. 

Η περιοχή κατοικήθηκε από την αρχαιότητα, όπως φαίνεται και από τα απομεινάρια του Κάστρου των ελληνιστικών χρόνων που βρίσκεται λίγο έξω από το χωριό. Το κάστρο αυτό ή το καστρί όπως το λένε σήμερα οι Καλεντζίτες, είναι εκείνο που, όπως λέει ο θρύλος, χάρισε το όνομά του στο Καλέντζι.

Υπάρχουν τρεις εκδοχές για την ονομασία του χωριού: Η πρώτη αναφέρει ότι στο κάστρο πέρναγε τους καλοκαιριάτικους μήνες η κόρη του βασιλιά Τόμαρου, η Εκάλη. Απέναντι από το κάστρο ήταν χτισμένο το χωριό που οι κάτοικοι το είχαν ονομάσει ΕΚΑΛΗ για χάρη της όμορφης βασιλοπούλας. Όταν το κάστρο έπεσε στα χέρια των Σλάβων το ονόμασαν Εκάληντζ. Αργότερα όταν εξελληνίστηκε η Σλαβική ονομασία το Εκάληνζ, έγινε Καλένζι. Η δεύτερη εκδοχή, αναφέρει πως το όνομα στο χωριό το χαρίζει το κάστρο. Το μικρό κάστρο στα τουρκικά λέγεται Καλαί-ντζικ και με το πέρασμα του χρόνου έμεινε και στο χωριό το όνομα εξελληνισμένο ΚΑΛΕΝΤΖΙ. Σύμφωνα με την τρίτη εκδοχή, το όνομα προέρχεται από μία οικογένεια με το επώνυμο Καλέντζι.

Κατά τη διάρκεια του Α΄ Βαλκανικού Πολέμου, το Καλέντζι κατελήφθη στις 30 Νοεμβρίου του 1912 από τον Ελληνικό Στρατό, στα πλαίσια της μάχης της Αετορράχης.

Ο Δήμος Κατσανοχωρίων ήταν δήμος του νομού Ιωαννίνων που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Βορείων Τζουμέρκων.
Γιάννης Χρυσοστόμου

Ο Γιάννης Χρυσοστόμου (γεν. 9 Ιουνίου του 1949) είναι παλαίμαχος Έλληνας ποδοσφαιριστής, που αγωνίσθηκε στις ομάδες του Α.Ο. Αιγάλεω (κατακτώντας το 1ο Θερινό πρωτάθλημα Ο.Π.Α.Π., του 1968) και του Αχαρναϊκού, με τον οποίο αναδείχτηκε πρωταθλητής της Γ΄Εθνικής, το 1978.
Παντελής Ασπραδάκης

Ο Παντελής Ασπραδάκης (γεν. Βαϊνιά Λασιθίου, 27 Ιουλίου 1957) είναι πρώην βουλευτής της Περιφέρειας Αττικής (πρώην Υπόλοιπο Αττικής).
Εις το Όνομα του Πατρός

Εις το Όνομα του Πατρός (αγγλικά: "In the Name of the Father") είναι ιρλανδικό, βρετανικό, αμερικανικό βιογραφικό δράμα, παραγωγής 1993, σε σκηνοθεσία Τζιμ Σέρινταν και σε σενάριο του ίδιου μαζί με τον Τέρι Τζορτζ. Η ταινία είναι βασισμένη στην αληθινή ιστορία των Τεσσάρων του Γκίλντφορντ, τεσσάρων ανθρώπων που καταδικάστηκαν άδικα για τις βομβιστικές επιθέσεις του IRA σε παμπ του Γκίλντφορντ στις οποίες σκοτώθηκαν τέσσερις Βρετανοί στρατιώτες και ένας πολίτης. Το σενάριο βασίστηκε στην αυτοβιογραφία "Proved Innocent: The Story of Gerry Conlon of the Guildford Four" του Τζέρι Κόνλον.

H ταινία έλαβε επτά υποψηφιότητες για Όσκαρ, μεταξύ των οποίων Καλύτερης Ταινίας, Σκηνοθεσίας, Α' και Β' Ανδρικού Ρόλου και Β' Γυναικείου Ρόλου.
Ο Κύκλος των Χαμένων Ποιητών

Ο Κύκλος των Χαμένων Ποιητών (αγγλικά: "Dead Poets Society") είναι αμερικανική δραματική ταινία, παραγωγής 1989, σε σκηνοθεσία Πίτερ Γουίαρ και σε σενάριο του Τομ Σούλμαν. Η ταινία διαδραματίζεται στην αριστοκρατική και συντηρητική Ακαδημία Γουέλτον στο Βερμόντ το 1959 και αφηγείται την ιστορία ενός καθηγητή που εμπνέει τους μαθητές του διδάσκοντάς τους ποίηση. Πρωταγωνιστούν οι Ρόμπιν Γουίλιαμς, Ρόμπερτ Σον Λέοναρντ, Ίθαν Χοκ, Τζος Τσαρλς και Γκέιλ Χάνσεν.

Η ταινία έλαβε πολύ καλές κριτικές, έγινε μεγάλη εισπρακτική επιτυχία και απέσπασε τέσσερις υποψηφιότητες για Όσκαρ, κερδίζοντας εκείνο του Πρωτότυπου Σεναρίου.
Επιστροφή στο Χάουαρντς Εντ

Η ταινία Επιστροφή στο Χάουαρντς Εντ (Πρωτότυπος Τίτλος Howards End) είναι δράμα παραγωγής 1992 σε σκηνοθεσία Τζέιμς Άιβορι βασισμένη στο ομώνυμο μυθιστόρημα του Έντουαρντ Φόρστερ. Η παραγωγή της ταινίας έγινε από την εταιρία Μέρτσαντ-Άιβορι και αποτέλεσε την τρίτη κινηματογραφική μεταφορά μυθιστορήματος του Φόρστερ (μετά τις ταινίες "Δωμάτιο με Θέα (Room With A View, 1985)" και "Μόρις (Maurice, 1987)") από τους Άιβορι και Μέρτσαντ. Η διασκευή του σεναρίου έγινε από την Ρουθ Πρόουλερ Ζαμπβάλα. Πρωταγωνιστές της ταινίας είναι οι Έμμα Τόμσον, Βανέσα Ρεντγκρέιβ, Άντονι Χόπκινς και Ελένα Μπόναμ Κάρτερ. 

Η ταινία παρουσιάστηκε στο Φεστιβάλ των Καννών και κέρδισε ειδικό βραβείο. Το 1993 προτάθηκε για εννιά βραβεία Όσκαρ μεταξύ των οποίων και για όσκαρ καλύτερης ταινίας και απέφερε στην Έμμα Τόμσον το Όσκαρ Α' Γυναικείου Ρόλου, Όσκαρ διασκευασμένου σεναρίου στην Ρουθ Πρόουλερ Ζαμπβάλα και Όσκαρ καλλιτεχνικής διεύθυνσης στους Λουτσιάνα Αρίνγκι και Ίαν Γουίτακερ.
Τζόρτζιο Αρμάνι

Ο Τζόρτζιο Αρμάνι, ορθότερα Τζόρτζο Αρμάνι (ιταλικά: "Giorgio Armani"), γεννημένος στις 11 Ιουλίου 1934, είναι Ιταλός σχεδιαστής μόδας, παγκοσμίως γνωστός για τα ανδρικά του κοστούμια και τη διακόσμηση πολλών ξενοδοχείων. Ίδρυσε την εταιρεία παραγωγής του (gorgo barbadipolo) το 1975 και πλέον θεωρείται ένας από τους πλέον επιτυχημένους σχεδιαστές της Ιταλίας, με ετήσιο τζίρο που ξεπερνά το 1,5 δισ. δολάρια. Η δε προσωπική του περιουσία, μέχρι το 2011, εκτιμάται στα 7 δισ. δολάρια.
Λα Βέγα

"Δείτε επίσης: Λας Βέγκας"

Η Λα Βέγα (ισπ. : [la ˈβeɣa]), (ισπανικά: La Vega) είναι μια από τις επαρχίες της Δομινικανής Δημοκρατίας. Πρωτεύουσα είναι το Κονσεπσιόν δε Λα Βέγα, ή πιο απλά Λα Βέγα.
Μπουρτζ Αλ Αράμπ

Το Μπουρτζ Αλ Αράμπ (εκλατ. Burj Al Arab, Αραβ. برج العرب), που αποδίδεται στα ελληνικά ως Πύργος των Αράβων, είναι ουρανοξύστης και ξενοδοχείο πολυτελείας στο Ντουμπάι των Ηνωμένων Αραβικών Εμιράτων. Έχει ύψος 321 μ. και κατατάσσεται ως το τέταρτο ψηλότερο ξενοδοχείο στον κόσμο. Είναι κατασκευασμένο επί τεχνητής νήσου, 280 μ. ανοιχτά της παραλίας Τζουμέιρα και ενώνεται με την ξηρά μέσω τοξωτής γέφυρας. Σημείο αναφοράς αποτελεί το σχήμα ιστίου της όλης κατασκευής, ενώ ο χαρακτηρισμός του ως «το μοναδικό επτάστερο ξενοδοχείο στον κόσμο» τίθεται συχνά υπό αμφισβήτηση.
Άουερ

Η Άουερ ή Όρα (ιταλικά: "Ora", γερμανικά: "Auer") είναι πόλη της βορειοανατολικής Ιταλίας με 3.537 κατοίκους στην Αυτόνομη επαρχία του Μπολτσάνο και στις Δολομιτικές Άλπεις. Βρίσκεται στην αριστερή όχθη του ποταμού Αδίγη στο σημείο που ενώνεται με τον Ρίο Νέρο 20 χλμ. νότια του Μπολτσάνο. 

Διοικητικά ανήκει στον ιταλικό δήμο "Μερκάτο". Το 69,91% των κατοίκων της έχει για μητρική γλώσσα τα Γερμανικά, 29,84% τα Ιταλικά κι ένα 0,25% τα Λαδινικά. Τα τελευταία χρόνια έχει γνωρίσει μεγάλη ανάπτυξη με την δημιουργία νέων βιομηχανιών.
Λία Μήτση

Η Λία Μήτση είναι Ελληνορουμάνα πρώην αθλήτρια πετοσφαίρισης γεννημένη στο Σιμπίου της Ρουμανίας.
Σάουλι Νιινίστο

Ο Σάουλι Νιινίστο ("Sauli Niinistö", 24 Αυγούστου 1948 - ) είναι Φινλανδός πολιτικός του Κόμματος του Εθνικού Συνασπισμού. Είναι Πρόεδρος της Φινλανδίας από την 1η Μαρτίου του 2012, και έγινε ο 

πρώτος πρόεδρος του Κόμματος του Εθνικού Συνασπισμού ύστερα από τον Γιούχο Κούστι Παασίκιβι (Juho Kusti Paasikivi), ο οποίος αποχώρησε από την εξουσία το 1956.
Ο Ξεχωριστός Γουίλ Χάντινγκ

Ο Ξεχωριστός Γουίλ Χάντινγκ (αγγλικά: "Good Will Hunting") είναι αμερικανική δραματική κινηματογραφική ταινία, παραγωγής 1997, σε σκηνοθεσία Γκας Βαν Σαντ. Πρωταγωνιστούν οι Ματ Ντέιμον, Ρόμπιν Γουίλιαμς, Μπεν Άφλεκ, Μίνι Ντράιβερ και Στέλαν Σκάρσγκορντ. Το σενάριο της ταινίας, που έγραψαν οι Άφλεκ και Ντέιμον, αφηγείται την ιστορία του 20χρονου επιστάτη Γουίλ Χάντινγκ, έναν ιδιοφυή νεαρό που αναγκάζεται να δει έναν ψυχολόγο και να κάνει μαθήματα προχωρημένων μαθηματικών με έναν καθηγητή ώστε να αποφύγει τη φυλακή. Μέσω τη θεραπείας του, ο Γουίλ επανεκτιμά τις σχέσεις του με τον καλύτερό του φίλο και την κοπέλα του ενώ έρχεται αντιμέτωπος με τα συναισθηματικά του προβλήματα και παίρνει αποφάσεις για το μέλλον του.

Η ταινία γνώρισε καλλιτεχνική και εμπορική επιτυχία. Απέφερε παγκοσμίως 225,9 εκατομμύρια δολάρια και έλαβε εννιά υποψηφιότητες για Όσκαρ, κερδίζοντας δύο στις κατηγορίες Β' Ανδρικού Ρόλου και Πρωτότυπου Σεναρίου.
Γιάννης Νταγκίνης

Ο Γιάννης Νταγκίνης (γεν. Αιγάλεω 4 Μαρτίου 1963) είναι Έλληνας παλαίμαχος ποδοσφαιριστής, διεθνής με την Εθνική ομάδα των Νέων, που αγωνιζόταν σε όλες τις θέσεις της άμυνας, αλλά και σε εκείνη του ανασταλτικού μέσου.
Κόμμα Εθνικού Συνασπισμού

Το Κόμμα Εθνικού Συνασπισμού (φινλανδικά: "Kansallinen Kokoomus", σουηδικά: "Samlingspartiet") είναι ένα φιλελεύθερο συντηρητικό πολιτικό κόμμα στη Φινλανδία που ιδρύθηκε το 1918.

Το Κόμμα Εθνικού Συνασπισμού είναι ένα από τα τέσσερα μεγαλύτερα κόμματα στη Φινλανδία, μαζί με το Σοσιαλδημοκρατικό Κόμμα, το Κόμμα Κέντρου, και το Κόμμα των Φινλανδών. Το κόμμα στηρίζει την πολιτική του στην «ατομική ελευθερία και ευθύνη, την ισότητα, τη Δυτική δημοκρατία, στο οικονομικό σύστημα, στις ανθρωπιστικές αρχές και τη φροντίδα». Το κόμμα είναι έντονα φιλο-ευρωπαϊκό και είναι μέλος του Ευρωπαϊκού Λαϊκού Κόμματος (ΕΛΚ).

Οι ψήφοι ήταν περίπου 20% στις βουλευτικές εκλογές του 1990 και του 2000. Στις βουλευτικές εκλογές του 2011, κέρδισε 44 από τις 200 έδρες και έγινε το μεγαλύτερο κόμμα στο Φινλανδικό κοινοβούλιο για πρώτη φορά στην ιστορία του. Σε επίπεδο κοινοτήτων είχε ήδη γίνει το πιο δημοφιλές κόμμα το 2008.
XEN

Το ΧΕΝ είναι ένα λογισμικό για την παροχή υπηρεσιών εικονικοποίησης. Ο hypervisor του ΧΕΝ δημιουργήθηκε, στα πλαίσια της ερευνητικής εργασίας XENOLINUX, στο Πανεπιστήμιο του Cambridge από τους Keir Fraser και Ian Pratt στα τέλη της δεκαετίας του 1990. Το Πανεπιστήμιο ανέπτυξε τις πρώτες εκδόσεις του λογισμικού ως το 2012. Έκτοτε η κοινότητα του ΧΕΝ συντηρεί και αναπτύσσει το εν λόγω λογισμικό ως ελεύθερο λογισμικό υπό την άδεια GNU General Public License (GPLv2).
Γαλλική Αντίσταση

Η σημαία των Δυνάμεων της Ελεύθερης Γαλλίας. Στο κέντρο βρίσκεται ο [[Σταυρός της Λωρραίνης]] ("Croix de Lorraine"), που επέλεξε ο [[Σαρλ ντε Γκωλ]] ως σύμβολο της Γαλλικής Αντίστασης
Ο όρος Γαλλική Αντίσταση (γαλλ.: "La Résistance française") αναφέρεται στο σύνολο των κινημάτων και των δικτύων που έδρασαν ενάντια στις ναζιστικές δυνάμεις κατοχής της Γαλλίας και κατά του καθεστώτος του Βισύ. Αποτελούνταν από μικρές ένοπλες ομάδες, γνωστές στην ύπαιθρο ως "Μακί" (maquis). Συμμετείχαν άνδρες και γυναίκες από όλα τα οικονομικά και κοινωνικά στρώματα, συμπεριλαμβανομένων συντηρητικών, φιλελεύθερων, κομμουνιστών και Εβραίων. Επιπλέον, συμμετείχαν και πολλοί ξένοι, είτε οικονομικοί μετανάστες είτε πολιτικοί πρόσφυγες. Εκτός της Γαλλίας, θύλακες αντίστασης υπήρχαν και στις αποικίες της χώρας.

Οι ομάδες της Γαλλικής Αντίστασης αρχικά εξέδιδαν παράνομες εφημερίδες και μετέδιδαν πληροφορίες στις συμμαχικές δυνάμεις. Στη συνέχεια πολλές στράφηκαν στη βία, καθώς πραγματοποιούσαν δολιοφθορές, ανταρτοπόλεμο, απαγωγές και δολοφονίες Γερμανών στρατιωτών ή αξιωματικών. Με τις διάφορες αντιστασιακές ομάδες συνεργάζονταν και ξένοι πράκτορες, κυρίως Βρετανοί και Αμερικανοί.

Η αντίσταση των Γάλλων κατά του ναζιστικού στρατού, διαδραμάτισε σπουδαίο ρόλο καθ' όλη τη διάρκεια του πολέμου. Ιδιαίτερα μετά την Απόβαση της Νορμανδίας (6 Ιουνίου 1944) βοήθησαν στη δυναμική προώθηση των συμμαχικών δυνάμεων, και κατ' επέκταση την απελευθέρωση των ευρωπαϊκών εδαφών της Ναζιστικής Γερμανίας. Έκτοτε οργανώθηκαν καλύτερα και δημιούργησαν τις Γαλλικές Δυνάμεις Εσωτερικού ("Forces Françaises de l'Intérieur").

Στα χρόνια που ακολούθησαν το τέλος του πολέμου, πολλά μέλη της Αντίστασης αναδείχθηκαν σε σημαίνουσες πολιτικές ή πολιτιστικές μορφές. Εξάλλου, η Αντίσταση αυτή καθ' αυτή στάθηκε αναμφίβολο πατριωτικό παράδειγμα, όχι μόνο κατά την κατοχή, αλλά και για δεκαετίες αργότερα, αφού ενέπνευσε πλήθος λογοτεχνικών και κινηματογραφικών έργων.
Μάριο Χοσέ Ιδάλγο

H Μάριο Χοσέ Ιδάλγο (ισπανικά: Maruio Jose Hidalgo) είναι δήμαρχος και κυβερνήτης της πόλης του Κονσεπσιόν δε λα Βέγα στην επαρχία Λα Βέγα της Δομινικανής Δημοκρατίας.
Πραξιτέλης Μουτζουρίδης

Ο Πραξιτέλης Μουτζουρίδης (1885 - 8 Μαρτίου 1964) ήταν Έλληνας πολιτικός, που διετέλεσε αντιπρόεδρος και πρόεδρος της Βουλής.
Γιάννης Λάιος

Ο Γιάννης Λάιος (17 Μαρτίου 1951, Αθήνα) είναι Έλληνας διακεκριμένος πρώην πετοσφαιριστής και νυν προπονητής της πετοσφαίρισης.
Θωμάς Κοροβίνης

Ο Θωμάς Κοροβίνης (Νέα Μηχανιώνα, 1953) είναι Έλληνας συγγραφέας.
Φραγκίσκος Μαρτίνος

Ο Φραγκίσκος Μαρτίνος είναι Έλληνας παλαίμαχος ποδοσφαιριστής, που διακρίθηκε στη θέση του ακραίου αμυντικού αλλά και του αμυντικού μέσου ("κόφτης"), γεννημένος το 1948, στην Ακαδημία Πλάτωνος. Ξεκίνησε τον αθλητισμό από τον τοπικό ποδοσφαιρικό σύλλογο Πλάτωνα Αθήνας, ο οποίος μετείχε στα τοπικά πρωταθλήματα της ΕΠΣΑ.

Aργότερα (1971) υπέγραψε στο Αιγάλεω πραγματοποιώντας το ντεμπούτο του στην Α΄ Εθνική κατηγορία. 

Συνέχισε στην ομάδα αυτή για έντεκα συνεχόμενες περιόδους, από τις οποίος έπαιξε έξι χρονιές στην Α΄ (φτάνοντας τις 157 συμμετοχές και 3 γκολ) και πέντε στη Β΄Εθνική (146 συμμετοχές-2 γκολ). Έως τα μέσα του 2016 ήταν δεύτερος σε συμμετοχές στην ιστορία της ομάδας του Αιγάλεω, πίσω από τον Πηγαδίτη. Στα τέλη Μαΐου του 2016 βρέθηκε στην τρίτη θέση της σχετικής κατάταξης, καθώς υποσκελίσθηκε από τον Παπουτσή, ο οποίος εν-συνεχεία πέρασε πρώτος, ξεπερνώντας και τον Πηγαδίτη. Το 1977 αναδείχτηκε πρωταθλητής Β΄ Εθνικής (Νότου). Την περίοδο 1985-86 αγωνίσθηκε στη Δ΄ Εθνική για λογαριασμό του Περαμαϊκού, με τον οποίο κέρδισε την άνοδο στη Γ΄ Εθνική κατηγορία, όπου αγωνίσθηκε επίσης την επόμενη χρονιά (1986-87). Τη διετία 2019-20 ο Φραγκίσκος Μαρτίνος είναι εκλεγμένος πρόεδρος στο Σύλλογο Βετεράνων του Αιγάλεω Α.Ο.

Τα στατιστικά της καριέρας του έχουν ως ακολούθως:

* έως και το 1970-71: Πλάτων Αθηνών(Ε.Π.Σ. Αθηνών)
* 1971-1972 έως και 1974-75: Αιγάλεω Α.Ο.-Α΄ Εθνική-97 συμμετοχές, 2 γκολ
* 1975-1976 & 1976-1977: Αιγάλεω Α.Ο.-Β΄ Εθνική-63 συμμετοχές, 1 γκολ
* 1977-1978 & 1978-1979: Αιγάλεω Α.Ο.-Α΄ Εθνική-60 συμμετοχές, 1 γκολ 
* 1979-1980 έως και 1981-1982: Αιγάλεω Α.Ο.-Β΄ Εθνική-83 συμμετοχές, 1 γκολ
Σύνολα (με το Αιγάλεω): 303 συμμετοχές-5 γκολ
Μυστικά της Κρεβατοκάμαρας

Μυστικά της Κρεβατοκάμαρας (αγγλ: "In the Bedroom") είναι ο τίτλος δραματικής ταινίας παραγωγής 2001 σε σκηνοθεσία Τοντ Φιλντ. Η ταινία είναι αφιερωμένη στο συγγραφέα Αντρέ Ντουμπούς ΙΙ στου οποίου το δοκίμιο "The Killings" βασίστηκαν ο Τοντ Φιλντ και ο Ρόμπερτ Φέστιγκερ για να γράψουν το σενάριο. Πρωταγωνιστές της ταινίας είναι ο Τομ Γουίλκινσον, η Σίσι Σπέισεκ, ο Νικ Στολ, η Μαρίζα Τομέι και ο Γουίλιαμ Μάποθερ. Η ταινία έλαβε πέντε υποψηφιότητες για όσκαρ μεταξύ των οποίων και για όσκαρ καλύτερης ταινίας.
Σχολή Οικονομικών του Πανεπιστημίου Άαλτο

220px|thumb|Το Λογότυπο της Σχολής Οικονομικών του Πανεπιστημίου Άαλτο.
Η Σχολή Οικονομικών του Πανεπιστημίου Άαλτο (Άαλτο ΟΙΚΟ, φινλ.: "Aalto-yliopiston kauppakorkeakoulu", σουηδ.: "Aalto-universitets handelshögskola") γνωστή και ως Σχολή Οικονομικών του Ελσίνκι (ΣΟE) έως το 2009, είναι το μεγαλύτερο και σημαντικότερο επιχειρηματικό σχολείο στη Φινλανδία και ένα από τα πιο γνωστά στην Ευρώπη. 

Ιδρύθηκε το 1911, είναι η αρχαιότερη σχολή επιχειρήσεων στη Φινλανδία και μια από τις παλαιότερες σχολές των επιχειρήσεων στις Σκανδιναβικές χώρες. Η Σχολή Οικονομικών έγινε μέρος του Πανεπιστημίου Άαλτο, από την 1η Ιανουαρίου του 2010.

Αποτελούμενη από περίπου 3.300 προπτυχιακούς φοιτητές και 270 μεταπτυχιακούς φοιτητές, η Σχολή Οικονομικών του Πανεπιστημίου Άαλτο είναι μια καινοτόμος και ζωηρή κοινότητα που πραγματοποιεί υψηλής ποιότητας έρευνα, με στενές σχέσεις με την επιχειρηματική κοινότητα. Η κύρια πανεπιστημιούπολη βρίσκεται στην περιοχή "Etu-Töölö" του Ελσίνκι και η άλλη στην πόλη "Mikkeli".
Σίσι Σπέισεκ

Η Σίσι Σπέισεκ ("Mary Elizabeth "Sissy" Spacek", 25 Δεκεμβρίου 1949) είναι Αμερικανίδα ηθοποιός και τραγουδίστρια, η οποία έγινε γνωστή για τη συμμετοχή της στην ταινία Badlands που αποτέλεσε το σκηνοθετικό ντεμπούτο του Τέρενς Μάλικ. Έλαβε παγκόσμια αναγνωρισιμότητα όταν υποδύθηκε το ρόλο της ηρωίδας του Στίβεν Κινγκ Κάρι Γουάιτ στην ταινία του Μπράιαν Ντε Πάλμα "Κάρι, Έκρηξη Οργής (Carrie, 1976)". Η Σπέισεκ έλαβε την πρώτη της υποψηφιότητα για Όσκαρ. Βραβεύτηκε με Όσκαρ Α' Γυναικείου Ρόλου για τη συμμετοχή της στην ταινία "Η Κόρη του Ανθρακωρύχου (Coal Miner's Daughter)" το 1980, όπου υποδύθηκε την τραγουδίστρια μουσικής κάντρι Λορέτα Λιν. Έχει προταθεί για όσκαρ συνολικά έξι φορές με τελευταία το 2001 για την ταινία του Τοντ Φιλντ "Μυστικά της Κρεβατοκάμαρας (In The Bedroom, 2001)". 

Η Σπέισεκ θεωρείται κυρίως δραματική ηθοποιός, αν και έχει συμμετάσχει αρκετές φορές και σε κωμωδίες. Οι ταινίες στις οποίες έχει συμμετάσχει έχουν κάνει εισπράξεις της τάξεως του ενός δισεκατομμυρίου.
Σύστημα F

To Σύστημα F, επίσης γνωστό ως πολυμορφικός λ-λογισμός των Ζιράρ-Ρέινολντς και λ-λογισμός δευτέρας τάξης, είναι ένας λ-λογισμός με τύπους που επεκτείνει τον λ-λογισμό με απλούς τύπους εισάγοντας ένα μηχανισμό καθολικής ποσόδειξης επί των τύπων. Ως εκ τούτου, το Σύστημα F αποτελεί φορμαλισμό της έννοιας του παραμετρικού πολυμορφισμού στις γλώσσες προγραμματισμού, και μια θεωρητική βάση γλωσσών όπως η Haskell και η ML. Το Σύστημα F επινοήθηκε ανεξάρτητα από τον λογικολόγο Ζαν-Υβ Ζιράρ και τον επιστήμονα υπολογιστών Τζον Σ. Ρέινολντς.

Επεκτείνοντας το λ-λογισμό με απλούς τύπους που έχει μεταβλητές επί των όρων, το Σύστημα F έχει επιπρόσθετα μεταβλητές επί των τύπων. Για παράδειγμα, το γεγονός ότι η ταυτοτική συνάρτηση μπορεί να έχει οιονδήποτε τύπο της μορφής A→ A γράφεται στο Σύστημα F ως

:formula_1

όπου α είναι μεταβλητή τύπου. Το κεφαλαίο formula_2 χρησιμοποιείται συνήθως για να εκφράσει συναρτήσεις στο επίπεδο των τύπων, σε αντιπαραβολή με το πεζό formula_3 που χρησιμοποιείται για συναρτήσεις στο επίπεδο των όρων.

Ως ένα σύστημα αναγωγής όρων, το Σύστημα F είναι ισχυρά κανονικοποιήσιμο. Η εξαγωγή τύπων στο Σύστημα F χωρίς ρητές επισημειώσεις τύπων είναι ωστόσο μη αποφάνσιμη. Με τον ισομορφισμό Κάρι-Χάουαρντ το Σύστημα F αντιστοιχίζεται στην διαισθητική λογική δευτέρας τάξης με μόνη την καθολική ποσόδειξη. Το Σύστημα F μπορεί να θεωρηθεί τμήμα του λ-κύβου, μαζί με εκφραστικότερους λ-λογισμούς με τύπους, συμπεριλαμβανομένων αυτών με εξαρτώμενους τύπους.
Θέατρο Τάμπερε

thumb|230px|Το Θέατρο Τάμπερε.
thumb|230px|To "Frenckell Hall".
Το Θέατρο του Τάμπερε (φινλ.: "Tampereen Teatteri") είναι ένα από τα δύο κύρια ενεργά θέατρα στο Τάμπερε της Φινλανδίας, μαζί με το Θέατρο των εργαζομένων του Τάμπερε. Το θέατρο άνοιξε το 1903.

Η κύρια τοποθεσία του θεάτρου βρίσκεται ακριβώς στο κέντρο του Τάμπερε, απέναντι από το δημαρχείο στην ακτή του καναλιού "Tammerkoski". Το κτίριο σχεδιάστηκε με το Εθνικό Ρομαντικό ύφος Αρχιτεκτονικής. Η δεύτερη θέση, που ονομάζεται "Frenckell Hall", είναι, επίσης στην ακτή του καναλιού "Tammerkoski" σε ένα παλιό κτίριο με τούβλα.
Ιωάννης Μουτζουρίδης

Ο Ιωάννης Μουτζουρίδης (1879 - 1935), ήταν Έλληνας στρατιωτικός, (συνταγματάρχης) και πολιτικός.
Ζερεμί Μενέζ

O Ζερεμί Μενέζ (γεννημένος στις 7 Μαϊου 1987) είναι Γάλλος διεθνής ποδοσφαιριστής που αγωνίζεται στην ιταλική Paris fc. Αγωνίζεται σε πολλές θέσεις του κέντρου αλλά και της επίθεσης, πιο συχνά ως εξτρέμ και ως επιτελικός μέσος. Ο Μενέζ έχει περιγραφεί ως ένας ποδοσφαιριστής που μπορεί να χρησιμοποιεί εξίσου καλά και τα δυο του πόδια, μέσος με εξαιρετική τεχνική κατάρτιση με μεγάλη ευστοχία στις πάσες.

Ο Μενέζ ξεκίνησε την καριέρα περνώντας τον καιρό του σε αρκετές ομάδες της περιοχής Ιλ-Ντε-Φρανς όπως το Σαντρ ντε Φορμασιόν ντε Παρί και το ΚΣΦ Μπρετινύ. Το 2001, εξασφάλισε την μεταγγραφη του στην Σοσό και πέρασε τέσσερα χρόνια στις ακαδημίες της ομάδας. Τον Μάρτιο του 2004, ο Μενέζ έγινε ο νεαρότερος επαγγελματίας ποδοσφαιριστής στην ιστορία της Λιγκ 1 μετά την υπογραφή επαγγελματικού συμβολαίου και αφού πραγματοποίησε το επαγγελματικό του ντεμπούτο στη διάρκειατης σεζόν 2004–05. Με την Σοσό, αγωνίστηκε για πρώτη φορά στην ευρωπαϊκή σκηνή μετά την συμμετοχή του στη διάρκεια της σεζόν 2004-05 στο Κύπελλο ΟΥΕΦΑ. Μετά από δύο σεζόν στην ομάδα, πήγε στην Μονακό. Στη Μονακό, ο Μενέζ αναπτύχθηκε σε έναν δημιουργηκό μέσο κάτω από τις οδηγίες του Βραζιλιάνου προπονητή Ρικάρντο Γκόμες. Μετά από δύο επιτυχημένες σεζόν στο Μονακό, υπέγραψε στην ομάδα της ιταλικής Σέριε Α Ρόμα για τέσσερα χρόνια. Με την Ρόμα, ο Μενέζ αγωνίστηκε για πρώτη φορά στο Τσάμπιονς Λιγκ και πέτυχε 12 γκολ σε παραπάνω από 100 εμφανίσεις με την ομάδα. Τον Ιούλιο του 2011, μετά από τρεις σεζόν με την Ρόμα, ο Μενέζ επέστρεψε στην Γαλλία υπογράφοντας τριετές συμβόλαιο με την Παρί Σεν Ζερμέν. Από το καλοκαίρι του 2014 αγωνίζεται στην ΑΚ Μίλαν.

Ο Μενέζ είναι πρώην διεθνής με τις μικρές εθνικές ομάδες της Γαλλίας και έχει εκπροσωπίσει την χώρα του σε κάθε ηλικιακή κατηγορία για την οποία είχε το δικαίωμα να αγωνιστεί. Πριν αγωνιστεί με την ανδρική ομάδα της Γαλλίας, αγωνίστηκε με την θνική Γαλλίας της ηλικιακής κατηγορίας under-17 που κατέκτησε το Ευρωπαϊκό Πρωτάθλημα Ποδοσφαίρου της κατηγορίας Under-17 το 2004. Ο Μενέζ πραγματοποίησε το ντεμπούτο του με την Εθνική Ομάδα των ανδρών της Γαλλίας τον Αύγουστο του 2010 σε έναν φιλικό αγώνα με αντίπαλο την Νορβηγία.
Περαβία

Η Περαβία (ισπανικά: Peravia) είναι μια επαρχία της Δομινικανής Δημοκρατίας. Πρωτεύουσα είναι το Μπανί.
Αλέξανδρος Μουτζουρίδης

Ο Αλέξανδρος Μουτζουρίδης (1889 - -:-) ήταν Έλληνας στρατιωτικός, (υποστράτηγος), και ποιητής.
Brawn GP

μικρογραφία|Το λογότυπο της Brawn GP.
Η Brawn GP (Μπρον) ήταν ομάδα της Φόρμουλα 1, η οποία αγωνίστηκε μόλις μία χρονιά, το 2009. Αποτέλεσε συνέχεια της Honda, η οποία αποσύρθηκε το 2008. Παρά την πολύ σύντομη παρουσία της στη Φόρμουλα 1, κατάφερε να κατακτήσει το πρώτάθλημα οδηγών, με οδηγό τον Τζένσον Μπάτον, και το πρωτάθλημα κατασκευαστών. Στο τέλος της χρονιάς, η Mercedes-Benz αγόρασε το 75,1% της Brawn GP και μετονομάστηκε σε "Mercedes Grand Prix Petronas".
Πανελλήνιο πρωτάθλημα κωπηλασίας

Το Πανελλήνιο πρωτάθλημα κωπηλασίας διεξάγεται από την Ε.Κ.Ο.Φ.Ν.Σ.

Εως το 2016 έχουν διεξαχθεί 82 πρωταθλήματα. Το 2016 ο ΝΟ Θεσσαλονίκης έσπασε την απόλυτη κυριαρχία 22 χρόνων του ΝΟ Ιωαννίνων (στα έτη 1994-2015 κατέκτησε όλους τους τίτλους πολυνίκη και πρωταθλητή) κατακτώντας τον τίτλο του πολυνίκη, ενώ ο ΝΟΙ περιορίστηκε στην κατάκτηση του πρωταθλήματος καθώς πρώτευσε στη βαθμολογία που αφορά μόνο τις μικρότερες ηλικίες.

Πρώτοι κωπηλατικοί σύγχρονοι αγώνες στην Ελλάδα αναφέρονται στα τέλη του 19ου αιώνα από τον Όμιλο Ερετών Πειραιά , τον Όμιλο Ερετών Ερμούπολης και τον Παναχαϊκό στην Πάτρα.

Το πρώτο Πανελλήνιο πρωτάθλημα διεξήχθη από την Ελληνική Ολυμπιακή Επιτροπή το 1906 στον όρμο του Φαλήρου. Οι σύλλογοι που συμμετείχαν σε αυτό το πρώτο πρωτάθλημα ήταν οι Όμιλος Ερετών Πειραιά , ο Ν.Ο. Νέο Φάληρο, ο Πανελλήνιος Γ.Σ. και ο Εθνικός Γ.Σ. Αθηνών. Μέχρι το 1927 τους αγώνες διοργάνωναν μια η Ε.Ο.Α. μια ο ΣΕΓΑΣ, το 1927 ιδρύθηκε η Ελληνική Ένωση Φιλάθλων Ναυτικών Σωματείων που ανέλαβε και την διοργάνωση των πρωταθλημάτων. Προ του Β΄παγκοσμίου πολέμου η διοργάνωση λέγονταν "Πανελλήνιοι ναυτικοί αγώνες" και στα αγωνίσματα εκτός κωπηλασίας περιλάμβαναν και αγωνίσματα ιστιοπλοΐας κολύμβησης και κανόε καγιάκ.

Για πρώτη φορά συμμετείχαν γυναίκες στη διοργάνωση του 1940.
Παμμένης

Ο Παμμένης (έζησε τον 4ο αι. π.Χ.) ήταν ένας από τους μεγάλους πολιτικούς και στρατιωτικούς άνδρες της αρχαίας Θήβας. Συνδεόταν με τον Επαμεινώνδα με πολιτικούς δεσμούς και δεσμούς φιλίας και πήρε μέρος σε όλους τους αγώνες του Επαμεινώνδα και του Πελοπίδα. 

Μετά την κατάληψη της Καδμείας από τους Σπαρτιάτες με τον στρατηγό Φοιβίδα και την βοήθεια των ολιγαρχικών Θηβαίων, ο Παμμένης έμεινε στην Θήβα, όπου και εργάστηκε μαζί με τον Επαμεινώνδα και τον Γοργίδα για την ανασύσταση του Ιερού Λόχου και την αποτίναξη του Σπαρτιατικού ζυγού.

Όταν ο Φίλιππος Β΄, μετέπειτα βασιλιάς της Μακεδονίας, εστάλη ως όμηρος στη Θήβα, τέθηκε υπό την φροντίδα του Παμμένη και έμεινε στο σπίτι του . Ο Φίλιππος εκμεταλλεύτηκε την παραμονή του αυτή για να μπορέσει να μάθει και να τελειοποιήσει νέες τεχνικές, που πρώτος εφάρμοσε ο Επαμεινώνδας.
Μετά τον θάνατο του Επαμεινώνδα στην Μάχη της Μαντίνειας, ο Παμμένης ήταν ο μόνος επιφανής Θηβαίος που επέζησε και οδήγησε την στρατιά πίσω στην Θήβα. Ηγήθηκε ως αρχιστράτηγος στον πόλεμο εναντίον των Φωκέων και, όταν οι Σπαρτιάτες προσπάθησαν να καταστρέψουν την Μεγάλη Πόλη (Μεγαλόπολη), που ο Επαμεινώνδας είχε ιδρύσει, ο Παμμένης στάλθηκε ξανά στην Πελοπόννησο και κατάφερε να την σώσει.

Όταν ο Αρτάβαζος Β΄, σατράπης της Φρυγίας, εξεγέρθηκε το 353 π.Χ. εναντίον του Αρταξέρξη Γ΄ της Περσίας, ο Παμμένης οδήγησε 5.000 Θηβαίους προς βοήθεια τού Αρταβάζου Β΄ και κατέβαλε τις δυνάμεις τοy βασιλιά σε δύο μεγάλες μάχες. Αλλά ο Αρτάβαζος Β΄ υποπτεύθηκε, ότι ο Παμμένης συνωμοτούσε με τους εχθρούς του και αφού τον συνέλαβε, τον παρέδωσε στους αδελφούς του Οξύθρα και Δίβικτο.

Για τον Παμμένη αναφέρεται, ότι ήταν εθισμένος στην παιδεραστία. Δεν ξέρουμε πόσο αξιόπιστη είναι η ιστορία, σύμφωνα την οποία όταν ο Φίλιππος Β΄ ήταν υπό την επίβλεψη τού Παμμένη, είχε ομοφυλοφιλική σχέση με αυτόν. Ήταν συνετός και μετριόφρονας στρατηγός και συντηρητικός πολιτικός.
Η Κληρονομιά του Μπορν

Η Κληρονομιά του Μπορν (αγγλικά: "The Bourne Legacy") είναι αμερικανικό περιπετειώδες κατασκοπευτικό θρίλερ παραγωγής 2012. Αποτελεί την τέταρτη προσθήκη στη σειρά ταινιών "Μπορν", η οποία βασίζεται στα βιβλία του Ρόμπερτ Λάντλαμ (Robert Ludlum). Η τέταρτη ταινία βασίζεται στο ομότιτλο βιβλίο του Έρικ Βαν Λαστμπάντερ. Πρωταγωνιστεί ο Τζέρεμι Ρένερ στο ρόλο του Άρον Κρος και η ταινία συνεχίζει από το σημείο που ολοκληρώθηκε η ταινία "Το Τελεσίγραφο του Μπορν" (The Bourne Ultimatum, 2007). Τη σκηνοθεσία ανέλαβε ο Τόνι Γκίλροϊ και το σενάριο έγραψε ο ίδιος μαζί με τον Νταν Γκίλροϊ. Οι Τζόαν Άλεν, Άλμπερτ Φίνεϊ, Ντέιβιντ Στράθερν και Σκοτ Γκλεν επαναλαμβάνουν τους ρόλους τους ενώ στο καστ προστίθενται οι Ρέιτσελ Βάις και Έντουαρντ Νόρτον.

Αρχικά η ταινία "Η Κληρονομιά του Μπορν" θα αποτελούσε συνέχεια των περιπετειών του Τζέισον Μπορν. Μετά την αποχώρηση των Ματ Ντέιμον και Πολ Γκρίνγκρας το πρότζεκτ ματαιώθηκε και ξεκίνησε παραγωγή ως spin-off των τριών πρώτων ταινιών με καινούριο πρωταγωνιστικό χαρακτήρα.

Η ταινία κυκλοφόρησε στους κινηματογράφους στις 10 Αυγούστου 2012.
Άλνταϊν

Η Αλντίνο ή Άλνταϊν (ιταλικά: "Aldino", γερμανικά: "Aldein") είναι κωμόπολη της Ιταλίας με 1,665 κατοίκους. Βρίσκεται στην Αυτόνομη επαρχία του Μπολτσάνο στις Δολομιτικές Άλπεις.
Γιούρικο Κόικε

Η Γιούρικο Κόικε ()) (γεννημένη στις 15 Ιουλίου 1952 στην "Ashiya" του Χυόουγκο) είναι Ιαπωνέζα πολιτικός του Φιλελεύθερου Δημοκρατικού Κόμματος, η οποία ήταν Υπουργός Άμυνας στο Υπουργικό Συμβούλιο του Πρωθυπουργού Σίνζο Άμπε, αλλά παραιτήθηκε στις 27 Αυγούστου του 2007 μετά από μόνο 54 ημέρες στην εξουσία. Είναι μέλος της Βουλής των Αντιπροσώπων της Ιαπωνίας για την 10η συνοικία του Τόκιο.